kardosdrur/scandi-wiki huggingface dataset:
Station Nord

Station Nord  er en militær station beliggende på Prinsesse Ingeborg Halvø i Kronprins Christian Land, i det nordøstlige Grønland på position 81°36' nord 16°40' vest. ICAO-kode: BGNO.

Station Nord er den nordligst beliggende, fast bemandede lokalitet i Grønland kun 924 km syd for den geografiske Nordpol og 1.700 kilometer nord for polarkredsen. Området er et kommunefrit område under Grønlands Nationalpark. Længere mod nord ligger kun de arktiske forskningsstationer Brønlundhus og Kap Harald Moltke ved Jørgen Brønlund Fjord i Pearyland. Stationen er en af fire permanente bosætninger i nationalparken, de andre er Mestersvig, Danmarkshavn og Daneborg.

Stationen virkede som nødflyveplads og vejrstation for amerikanske fly stationeret på Thule Air Base og senere for civile fly på polarruterne. Den daglige drift af stationen blev varetaget af Grønlands Tekniske Organisation (teletjenesten).

Station Nord blev nedlagt som civil station i 1972, men genopstod som militær station i 1975. I de mellemliggende år havde stationen henligget ubeboet.

Der er 35 bygninger og en 1.800 m lang landingsbane. Den daglige drift af stationen varetages af fem mand, Fupper, rekrutteret blandt forsvarets tre værn. Tjenesten på Station Nord er under normale omstændigheder på 26 måneder.

Stationen kan kun nås med fly, da isbarrierer blokerer søvejen. Kun ca. hvert fem år er der adgangsmulighed fra havet. 

Sirius-patruljen, der har hjemsted i Daneborg, anvender Station Nord til støtte under patruljering i Nordøstgrønland. 

Stationen anvendes desuden af forskere som indgangsportal til videnskabelige ekspeditioner i Nordøstgrønland.

Eksterne henvisninger 
 Station Nord – Forsvarets hjemmeside 
  Villum Research Station 

Grønlands geografi
Etableret i 1975
Militære anlæg i Grønland
BGI akademiet

BGI akademiet er en idrætsefterskole med hovedadresse i Bjerre, 10 km syd for Horsens i det sydøstlige Jylland. Efterskolen tilbyder en lang række forskellige idrætslinjer inden for sport og gymnastik samt international linje. BGI akademiet har desuden adresse på Hjarnø, hvor skolen tilbyder efterskoleophold for unge, der ønsker en livsstilsændring.

Grundlæggelse 
Skolen blev grundlagt i 1955 og hed indtil 1. august 2000 Bjerre Herreds Ungdomsskole, hvorefter skolen gik under navnet Bjerre Gymnastik- og Idrætsefterskole. Ved afslutning af semesteret 2008-2009 introducerede ledelsen skolens nuværende navn, som trådte i kraft 1. august 2009. Skolens elevtal var siden 2007 på 230 (130 piger og 100 drenge), i skoleåret 2009/10 var elevtallet 330, i december 2015 var det 500 elever (ligeligt fordelt på kønnene), og i skoleåret 2018/19 er BGI-Akademiet på 550 elever (ligeligt fordelt på kønnene).

Eksterne henvisninger 
 Skolens officielle websted

Efterskoler
Bygninger, konstruktioner og anlæg i Hedensted Kommune
Etableret i 1955
Mestersvig

Mestersvig er en lille militær forlægning med flyveplads ved Kong Oscars fjord ved Scoresbysund ca. 200 km nord for Ittoqqortoormiit i Grønland. Lufthavnen er anlagt på Tunnelelvens flade delta. Flyvepladsen  er 1.800 meter med grus og international kode

Fra 1956-1963 var der en bly-zinkmine i Mestersvig. Malmen blev brudt underjordisk i fjeldet Blyklippen. Mineaffaldet blev udledt på fjeldsiden, hvor det meste gled ned i Tunnelelven, der løber ud i Kong Oscars Fjord. Det metalholdige malm blev kørt ca. 10 km ad en vej til Nyhavn, hvor det blev lastet. Danmarks Miljøundersøgelser har siden 1979 overvåget miljøet i området.

Mestersvig er den sydligste af de fire permanent bemandede stationer i Grønlands Nationalpark, der skal være med til at håndhæve dansk suverænitet via Sirius-patruljen. I Mestersvig opretholder forsvaret i form af Arktisk Kommando en vagt, der bl.a. fører tilsyn med området samt støtter slædepatruljen Sirius, og yder bistand til videnskabelige aktiviteter.

De andre stationer er Daneborg, Danmarkshavn og Station Nord.

Mestersvig (et ord) er navnet på det sted hvor blymine, mineby og lufthavn findes, mens Mesters Vig (to ord) er navnet på en bugt ca. 12 km sydøst for Mestersvig.

Referencer 

Bygder på Grønland
Lufthavne på Grønland
Militære anlæg i Grønland
Asger Bonfils

Asger Bonfils (født 10. november 1928 i Bogense, død 24. marts 2018) var en dansk skuespiller og sceneinstruktør.

Efter at have været elev hos Blanche Funch, blev Bonfils uddannet fra Det Kongelige Teaters Elevskole i 1951. Han var derefter tilknyttet Odense Teater frem til 1953. I 1960'erne blev han ansat ved Aarhus Teater, og var 1966–1972 rektor for teatrets skuespillerskole. Han virkede i samme periode som instruktør, bl.a. ved Den Jyske Opera og senere Det Kongelige Teater, Det Ny Teater og Aalborg Teater. I perioden 1981–1994 var han atter tilknyttet Aarhus Teater; denne gang som dramaturg.
Som instruktør har han bl.a. samarbejdet med dramaturgen Bent Holm om en række Holberg-opsætninger på Aarhus Teater, som forener den videnskabelige tilgang til stykkerne med den kreative.

Udvalgt filmografi 
 Den rige enke (1962)
 Øjeblikket (1980)
 Dansen med Regitze (1989)
 Christian (1989)

Reference

Eksterne henvisninger 
 
 

Skuespillere fra Danmark
Personer fra Bogense
Modtagere af Ole Haslunds Kunstnerfonds legat
Freddy Albeck

Freddy Albeck (født 9. august 1919 i København, død 7. februar 1992) var en dansk skuespiller, bassist og jazzsanger.

Albeck fik sit gennembrud i 1940'erne, hvor han bl.a. optrådte med egne ensembler og med Kai Ewans, Børge Roger-Henrichsen og Niels Foss. Han slog igennem som kabaretkunstner i 1962, og blev senere også skuespiller i flere spillefilm.

Freddy Albeck var programmedarbejder på Radio Mercur med det populære underholdningsprogram "I Den Halvtolvte Time", hvor Freddy Albeck spillede populære grammofonplader frem for alt jazzinspireret musik.

Freddy Albeck ligger begravet på Holmens Kirkegård i København.

Udvalgt filmografi 
 Mens sagføreren sover (1945)
 Mig og Mafiaen (1973)
 Mafiaen, det er osse mig (1974)

Eksterne henvisninger 
 
 

Skuespillere fra Danmark
Georg Broe

Georg Alfred Broe (2. januar 1923 – 1998) var en dansk tegner og maler.

Broe blev bl.a. kendt for sine satiretegninger, der blev bragt i Dagbladet Arbejderen. Siden 1960'erne udstillede han jænvligt sine surrealistiske malerier på Charlottenborg.

Eksterne henvisninger 
 Billeder af Georg Broe
 

Malere fra Danmark
Tegnere fra Danmark
Danmarkshavn

Danmarkshavn er en lille vejrstation opført 1948 på Grønlands østkyst i Grønlands Nationalpark. Den ejes af DMI, der modtager tilskud til driften fra ICAO, og drives i praksis af Tusass A/S.

Vejrstationen er et vigtigt værktøj til at foretage vejrprognoser for bl.a. Europa og Nordamerika. Dette er forklaringen på, at det ikke er DMI alene, der betaler for driften.

Stationen har en permanent bemanding på 6 personer, og er kendt som det nordligste sted på Grønlands østkyst som almindelige både kan nå, dvs. både som ikke er isbrydere.

Der laves målinger af lufttryk, temperatur, fugtighed, vindretning og vindhastighed, der måles i 2 meters højde. Derudover sendes en vejrballon op to gange i døgnet, som stiger til ca. 35 km højde hvor den springer, og giver information om atmosfæren hele vejen op. Disse data gøres tilgængelige for internationale vejrselskaber via satellit.

Stationen blev moderniseret i 2001.

Historie 
Stationen er opført på det sted, hvor Danmark-ekspeditionen havde base.

Under 2. verdenskrig forsøgte tyskerne at oprette hemmelige vejrstationer på Grønlands østkyst, da man herfra kunne forudsige vejret i f.eks. Europa.

Det mislykkedes, da de blev opdaget og taget til fange af grønlandske fangere, og derefter overgivet til de amerikanske tropper der på den tid var på Grønland.

Eksterne henvisninger 
 Om Danmarkshavn
 DMI: Danmarkshavn fylder 100 år 

Meteorologi
Bygninger, konstruktioner og anlæg i Grønland
Apollo Rejser

Apollo Rejser er et skandinavisk rejsebureau, der blev etableret i 1986. Selskabet blev etableret i Danmark i 1992. 

Siden 2001 har selskabet været ejet af Kuoni Travel, der har hjemsted i Schweiz. I 2015 blev selskabet solgt til den tyske REWE Group. Samme år smeltede Falk Lauritsen Rejser sammen med Apollo.

Selskabet er Danmarks næststørste rejsearrangør og fokuserer særligt på sol- og bade-charterrejser til bl.a. De Kanariske Øer, Thailand, Dubai og Indien. Apollo Rejser har siden 1997 haft sit eget charterflyselskab, Novair. I forbindelse med Kuonis overtagelse blev Alletiders Rejser, der hidtil var ejet af JYSK, fusioneret ind i Apollo. I 2021 blev flyselskabet Novair frasolgt til Jet Nordic Group, samme ejer som det danske flyselskab Jettime A/S.

Noter

Eksterne henvisninger 
 Apollo Rejsers hjemmeside

Rejsebureauer i Danmark
Etableret i 1994
Falk Lauritsen Rejser

Falk Lauritsen Rejser er et dansk rejsebureau, der blev etableret i 1969.

Falk Lauritsen har sit navn efter sin grundlægger, Ragnar Falk Lauritsen, der drev en række supermarkeder under navnet Falke. Efter et par år at have solgt rejser i supermarkederne i samarbejde med Nøgle-Rejser, blev Falke Rejser A/S etableret i 1969. Nøgle-Rejser var kort forinden krakket. Falk Lauritsen var i en årrække den største danske rejsearrangør på Mallorca – på et tidspunkt hvor rejsemålet ikke var blevet så populært, som det senere skulle blive. I 1987 indledte Falk Lauritsen et samarbejde med Sterling Airways via koncernen Team Sterling, der foruden Falk Lauritsen talte Fritidsrejser (Star Tour) og Sol Rejser. I 1995 blev de tre rejsebureauer lagt sammen til Star Tour og Falke Rejser-navnet forsvandt således.

I 1991 var Ragnar Falk Lauritsen fratrådt fra Falke Rejser, og dannede det nye selskab Falk Lauritsen Rejser, der primært fokuserede på at arrangere rejser til Isla Margarita. Senere kom flere destinationer til, og i 1995 indtrådte sønnen Per Falk Lauritsen som direktør. I 1999 blev Herning Rejser fusioneret med Falk Lauritsen. I 2007 købte Kuoni Travel (der også ejer Apollo Rejser) Falk Lauritsen Rejser A/S fra ejerne Per og Søren Falk Lauritsen.

Eksterne henvisninger 
 Falk Lauritsen Rejsers hjemmeside 

Rejsebureauer i Danmark
Etableret i 1969
Virksomheder i Herning
El Djem

El Djem (Latin: Thysdrus) er en by i Tunesien midt mellem Sousse og Sfax med ca.  indbyggere.

Byen er opført af romerne på en tidligere punisk bosættelse. I det 2. århundrede blev byen en vigtig eksportør af olivenolie.

I starten det det 3. århundrede, da byens amfiteater blev bygget, udbrød der kampe med det daværende Hadrumetum (nuværende Sousse), der havde allieret sig med Rom. Som følge heraf indtog romerske tropper byen og ødelagde store dele af byen. Det er dog usikkert præcist, hvor omfattende ødelæggelserne dengang var. Men byen er i dag fortsat præget af indtoget.

Amfiteatret havde plads til ca. 35.000 tilskuere, hvilket kun overgås af Roms Colosseum og det nu ødelagte teater i Capua. Opførelsen skete på befaling af Gordian I omkring år 238 og blev formentlig anvendt til gladiatorkampe. Man er ikke sikker på, om opførelsen nåëde at blive færdig, eller om bygningen er blevet delvist ødelagt.

Frem til det 17. århundrede forblev amfiteatret urørt, men herefter blev stenene anvendt til forskellige byggerier.

FN optog i 1979 ruinerne på UNESCOs Verdensarvsliste.

Byer i Tunesien
Verdensarvsområder i Afrika
Romerske byer
Numidien
Århus Charter

Århus Charter er et danskejet rejsebureau, der blev grundlagt i 1988 af søstrene Jette Rantala og Ulla Stæt Andersen. Siden september 2014 har selskabet været ejet af Primo Tours.

Lige siden den første rejse til Algarve har selskabet brugt Aarhus Lufthavn som afrejselufthavn, hvorefter der siden også er blevet udvidet med flere afgange fra Aalborg Lufthavn og Billund Lufthavn.

Hæder 
 Danish Travel Award – 2001, 2005, 2006, 2008, 2009, 2018 & 2019.
 Dagbladet Børsens Gazelle pris – 1995, 2000 og 2007.

Referencer

Eksterne henvisninger 
 Århus Charters hjemmeside

Charter
Etableret i 1988
Rejsebureauer i Danmark
IDEmøbler

IDEmøbler var en dansk kæde af møbelhuse. Kæden blev grundlagt i 1969 og bestod af 41 butikker (pr. januar 2010) i Danmark, Island, Grønland og Færøerne.

Oprindeligt var IDEmøbler et samarbejde mellem en gruppe møbelhandlere, der så en fordel i at slutte sig sammen om fælles indkøb og markedsføring, men allerede i 1975 omdannedes samarbejdet til en frivillig kæde. Omsætningen rundede i 1999 ca. 1,2 mia. kr. Kæden blev i 2007 omdannet til en kapitalkæde, der ejedes delvist af kapitalfonden Axcel. IDEmøblers moderselskab hed i en længere periode IDdesign A/S, der udover IDEmøbler drev ILVA i Danmark og Sverige, samt IDdesign i Europa og Mellemøsten. I 2019 blev kæden sammenlagt med ILVA.

Referencer

Ekstern henvisning 

Møbelkæder i Danmark
Etableret i 1969
Ophørt i 2019
Netbutikker i Danmark
Tæppeland

Tæppeland, tidligere også Jensen Tæppeland, var en dansk butikskæde, der forhandlede tæpper og anden gulvbelægning. Kæden, der blev grundlagt i 1951, bestod af 34 butikker.

Historie 
Kæden blev grundlagt i 1951, da Jørn Ejvind Jensen (født 1926 i Nøvling, Himmerland), købte en butik i Istedgade i København. Han solgte tæpper i konsignation, hvilket vil sige, at leverandøren først modtog betaling efter, at varen var solgt. Efter kort tid udvidede han butikken, og Jensen åbnede Væveriudsalget på Jagtvej i Københavns nordvestkvarter. Flere butikker kom til, bl.a. i Kongens Lyngby og på Frederikssundsvej i København. Væg-til-væg-tæppet så dagens lys i 1960'erne. På det tidspunkt omfattede butiksnettet 31 butikker, der alle hed Jensen Tæpper.

I 1969 samlede Jensen væveri og tæppeudsalg i en stor hal i Albertslund og kaldte det nye koncept Tæppeland. Det blev starten på en ekspansion i såvel Danmark som udlandet; det blev til butikker i Norge, Sverige, Tyskland, Belgien, Holland, Frankrig, Storbritannien, Schweiz, Luxemburg, Polen og Australien. De udenlandske selskaber blev solgt fra i 1990'erne.

Ophør 
I 2011 blev butikskæden opkøbt af Biva Møbler, som er en anden detailkæde. Selskabet bag de to kæder gik konkurs i 2013. Efter konkursen blev Tæppeland købt ud af konkursboet af kædens oprindelige grundlægger Jørn E. Jensen, gennem selskabet TLAND A/S, men allerede i oktober 2014 gik dette selskab konkurs.

Tidligere butikker i Danmark 
Pr. 21. marts 2010:

Noter

Eksterne henvisninger 
 Tæppelands hjemmeside

Etableret i 1951
Ophørt i 2014
Tæppehandler i Danmark
Tekstilvirksomheder i Danmark
Virksomheder i København
Matmata

Matmata er en huleby der ligger i det sydlige Tunesien på kanten af Sahara. 

Området bebos af berbere, som man kan træffe i Matmataområdet der nu er en kendt turistdestination. De lever i huler gravet ind i klipperne. Det giver en behagelig temperatur året rundt, og er desuden en god kamuflage. Berberne ønsker ikke at være en del af det moderne Tunesien.  

Områdets historie er ikke kendt, da man kun har en mundtlig historietradition, men det menes at gå tilbage til romertiden

George Lucas optog  dele af  Star Wars i hulebyen,  i midten af 1970erne.

Byer i Tunesien
Tunesiens historie
Gabes

Gabes eller Gabès er en oase beliggende 400 km syd for hovedstaden Tunis i Tunesien. Det er verdens største oase, beliggende ved havet.

Landbruget i oasen er indrettet efter etage-dyrkning. Øverste etage består af daddel-palmernes kroner. Under palmebladene er der lidt skygge.

Her vokser mellem-etagernes frugttræer:
 abrikoser, bananer, granatæbler, mandler og figner.

Bundplanterne er grøntsager:
 løg, gulerødder, rød peber, tomater, asparges og tobak.

Markerne er små og omgivet af lave jordvolde med vandingskanaler. Vandet kommer blandt andet fra Gabes-floden som fyldes af kilder der kommer fra bjergene mellem Algeriet og Tunesien.

Eksterne henvisninger 

 "Gabes: Oasis on the Sea" from Lexicorient 

Byer i Tunesien
Ani DiFranco

Ani DiFranco (født Angela Maria DiFranco 23. september 1970 i Buffalo, New York) er en Grammy-vindende amerikansk anti-folk singer-songwriter og guitarist. DiFranco er meget produktiv; med undtagelse af år 2000 har hun siden 1990 udgivet mindst et album årligt. 

DiFrancos tekster afspejler i stor grad hendes politiske stillingtagen. Emnerne er bl.a. racisme, sexisme, homofobi, fattigdom og krig, ligesom hun har markeret sig i abortdebatten som "pro-choice". Også udenfor sangteksterne har hun markeret sig politisk – ved de seneste to præsidentvalg støttede hun således aktivt ikke-republikanske kandidater.

Diskografi

Studioalbummer 

 1990 – Ani DiFranco
 1991 – Not So Soft
 1992 – Imperfectly
 1993 – Puddle Dive
 1993 – Like I Said: Songs 1990-91 
 1994 – Out of Range
 1995 – Not a Pretty Girl
 1996 – Dilate
 1996 – The Past Didn't Go Anywhere (med Utah Phillips)

 1998 – Little Plastic Castle
 1999 – Up Up Up Up Up Up
 1999 – Fellow Workers (med Utah Phillips)
 1999 – To the Teeth
 2001 – Revelling/Reckoning
 2003 – Evolve
 2004 – Educated Guess
 2005 – Knuckle Down
 2006 – Reprieve

Livealbummer 

 1994 – Women in (E)motion (begrænset oplag)
 1994 – An Acoustic Evening With
 1997 – Living in Clip
 2002 – So Much Shouting, So Much Laughter
 2004 – Atlanta – 10.9.03
 2004 – Sacramento – 10.25.03

 2004 – Portland – 4.7.04
 2005 – Boston – 11.16.03
 2005 – Chicago – 1.17.04
 2005 – Madison – 1.25.04
 2005 – Rome – 11.15.04
 2006 – Carnegie Hall – 4.6.02

Singer-songwritere fra USA
Guitarister fra USA
Personer fra New York
Sfax

Sfax er en havneby i Tunesien. Byen ligger ved Gabesbugten. Byen har ca. 340.000 indbyggere, og er dermed Tunesiens næststørste by.

Sfax blev grundlagt år 849 og er i dag en vigtig havneby med stor eksport af fosfat og olivenolie. I nærheden af byen findes store oliekilder.

Sfax har en international lufthavn kaldet Sfax – Thyna International Airport også kaldet Sfax Airport, Tunisia.

Byer i Tunesien
Oberding

Oberding er en kommune i Landkreis Erding i Regierungsbezirk Oberbayern i den tyske delstat Bayern. Den er en del af Verwaltungsgemeinschaft Oberding.

Geografi 
Oberding ligger i Region München midt i Erdinger Moos mellem floderne Sempt og Dorfen. Kommunen ligger cirka 6 km nordvest for Erding, 17 km syd for Freising og 36 km fra delstatshovedstaden München lige i nærheden af Flughafen München.

Inddeling 
Der er følgende landsbyer oh bebyggelser
 Notzing
 Oberding
 Aufkirchen
 Niederding
 Notzingermoos
 Oberdingermoos
 Schwaig
 Schwaigermoos

For at bygge start- og landingsbaner til Flughafen München Franz Josef Strauß blev beboerne i Franzheim og en del fra Schwaigermoos forflyttet i 1992. En stor del af lufthavnens område ligger i kommunen. Den planlagte udbygning, nødvendiggør yderligere genbosættelser af folk fra Schwaigermoos.
New York Blues

New York Blues (originaltitel NYPD Blue) er en amerikansk dramaserie, der blev produceret for ABC fra 1993 til 2005 og er således en af de længstlevende tv-serier i USA. Serien er skrevet af Steven Bochco og David Milch og udspiller sig omkring en fiktiv politistation på Manhattan i New York. Serien har vundet flere Emmy Awards. 

Herhjemme blev serien sendt på TV 2. Seriens danske oversættelse er sandsynligvis en slet skjult henvisning til den tidligere Hill Street Blues, som også har Dennis Franz på rollelisten, som i New York Blues spiller hovedpersonen Andy Sipowicz.

Serien fik massiv kritik for sin brug af nøgenhed og groft sprog, hvilket var et brud på samtidens normer indenfor amerikansk tv. New York Blues blev produceret i 261 afsnit.

Eksterne henvisninger 
 

Amerikanske tv-serier fra 1990'erne
Amerikanske tv-serier fra 2000'erne
Tv-programmer fra American Broadcasting Company
Arnold-Chiari-syndrom

Arnold-Chiari-syndrom er en medfødt misdannelse, hvor en del af lillehjernen er presset ned gennem bunden af kraniet og ned i rygmarven.

Sygdommen kan være svær at opdage på grund af manglende symptomer. Selv med symptomer, der for det meste først opstår, når personen er over 10 år, kan det være svært at diagnostisere, da symptomerne kan være meget forskellige fra person til person. De fleste bliver diagnostiseret, når de er ældre end 10 år, ved en MR-scanning foretaget af andre årsager.

Historie 
Arnold-Chiari-syndrom er opkaldt efter den østrigske professor og patolog Hans Chiari. Han skrev i 1891 en artikel i det tyske medicinske ugeskrift om ændringer i lillehjernen på grund af vand i hovedet. Her inddelte han også sygdommen i 3 typer. Senere tilføjede patolog Julius Arnold og 2 af hans studerende på universitetet i Heidelberg yderligere beskrivelser og bandt Arnold på sygdommens navn.

Klassifikation 
 Type I – En del af lillehjernen har forskubbet sig ned gennem bunden af kraniet.
 Type II – Det samme som type I, men med yderligere komplikationer som rygmarvsbrok eller vand i hovedet.
 Type III – Lillehjernen bryder ud af en åbning i den bageste del af kraniet.

Referencer

Eksterne links 
 Who named it?
 Center for små handicapgrupper. 
 National Fibromyalgia Research Association 
 National Institute of Neurological Disorders and Stroke 
 World Arnold Chiari Malformation Association 
 Conquer Chiari
 * Opening minds to Arnold-Chiari malformation 

Syndromer
Ottenhofen

Ottenhofen er en kommune i Landkreis Erding i Regierungsbezirk Oberbayern i den tyske delstat Bayern. Den er en del af Verwaltungsgemeinschaft Oberneuching.

Geografi 
Ottenhofen ligger i Region München i dalen til floden Sempt cirka 11 km syd for Erding, 23 km fra Flughafen München, 26 km vest for Dorfen, 18 km nord for Ebersberg og 28 km fra delstatshovedstaden München .

I kommunen er der ud ove Ottenhofen landsbyerne Unterschwillach, Siggenhofen og Herdweg.
Nordiska Kompaniet

Nordiska Kompaniet, ofte blot NK, er en svensk kæde bestående af to stormagasiner i Stockholm og Göteborg. Kæden blev grundlagt i 1902.

Den største butik i Stockholm har omkring 12 mio. besøgende årligt, mens stormagasinet i Göteborg har 3 mio. Samlet beskæftiger kæden 1.200 ansatte. NK ejes af Hufvudstaden AB. Tidligere har NK haft flere stormagasiner, bl.a. i Malmö (nu Hansacompagniet), men de blev lukket i 1980'erne.

Bygningen i Stockholm, der arkitektonisk har tydelige referecer til jugendstilen, er teget af Ferdinand Boberg, der bl.a. lod sig inspirere af Harrods og KaDeWe.

Den 10. september 2003 blev Sveriges daværende udenrigsminister Anna Lindh knivdræbt i NK's stormagasin i Stockholm.

Se også
NK-klockan

Eksterne henvisninger
Nordiska Kompaniets hjemmeside

Etableret i 1902
Stormagasinkæder
Detailvirksomheder fra Sverige